**Vízjogi megszüntetési engedélyezés**

**Kérelem benyújtása, tartalmi követelményei**

A vízilétesítmény megszüntetéséhez szükséges vízjogi megszüntetési engedélyt a tulajdonos, a vagyonkezelő vagy a vízilétesítmény üzemeltetésével eddig járó jogokat és kötelezettségeket közvetlenül gyakorló köteles megszerezni.

A kérelemhez a külön jogszabályban meghatározott mellékleteket - ideértve az engedélyezési terveket (tervdokumentációt) - kell csatolni.

A kérelmet a területileg illetékes megyei katasztrófavédelmi igazgatóságra kell benyújtani. A katasztrófavédelmi igazgatóságok illetékességi területét a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről szóló
223/2014. (IX. 4.) Korm. rendelet 2. számú melléklete határozza meg.

A kérelem tartalmazza az ügyfélnek és képviselőjének a nevét, lakcímét vagy székhelyét, az ügyfélnek a hatóság döntésére való kifejezett kérelmét, továbbá meg lehet adni az elektronikus levélcímet, a telefax számát vagy a telefonos elérhetőséget.

Ha a megszüntetésre kerülő vízilétesítménnyel érintett ingatlan nem áll a tulajdonos, a vagyonkezelő vagy az üzemeltető tulajdonában vagy vagyonkezelésében - ugyanakkor a kérelem teljesítésének egyéb feltételei fennállnak -, az engedély csak az ingatlan tulajdonosának, állami tulajdon esetén vagyonkezelőjének írásbeli hozzájárulásával adható ki.

Nem szükséges a fentiekben felsorolt személy hozzájárulása, ha a közcélú vízilétesítmény létesítésének, üzemeltetésének engedélyezése, vagy az engedély módosítása során a vízügyi hatóság a vízvezetési szolgalmat alapított.

A megszüntetési engedély a jogerőssé és végrehajthatóvá válásának napjától **számított két évig hatályos.** A megszüntetési engedély hatálya egy évvel meghosszabbodik, ha a hatályossága alatt

a) a hatályát a vízügyi hatóság egy esetben, legfeljebb egy évvel meghosszabbította, vagy

b) a vízilétesítmény megszüntetését műszakilag megkezdték és azt folyamatosan végzik.

A vízjogi megszüntetési engedély iránti kérelem továbbá tartalmazza, illetve ahhoz mellékelni kell:

a) a vízilétesítmény 18/1996 (VI. 13.) KHVM rendelet 2. számú melléklétben meghatározott műszaki leírásnak megfelelő adatait;

b) az általános (átnézetes), a megszüntetés előtti (jelenlegi) és a megszüntetés után tervezett állapotra vonatkozó 1:10 000 méretarányú helyszínrajzot.

**Igazgatási szolgáltatási díj**

A vízjogi megszüntetési engedélyezési eljárásért fizetendő igazgatási szolgáltatási díj mértékét a vízhasználat jellegétől függően a tervezett beruházás értéke, illetve a vízhasználat mértéke szerint a vízügyi és a vízvédelmi hatósági eljárások igazgatási szolgáltatási díjairól szóló 13/2015. (III. 31.) BM rendelet 1. melléklete határozza meg.

A vízjogi megszüntetéséi engedély módosítására irányuló eljárás díja a vízjogi megszüntetési engedélyre megállapított díjtétel 50 %-a.

A díjat az eljárás kezdeményezésekor kell a kérelmezőnek megfizetnie a területileg illetékes elsőfokú megyei katasztrófavédelmi igazgatóságnak a www.katasztrofavedelem.hu honlapon közzétett előirányzat-felhasználási számlájára. A díj megfizetését igazoló befizetési bizonylatot vagy annak másolatát a kérelem, illetve a jogorvoslati kérelem előterjesztéséhez mellékelni kell.

**Ügyintézési határidő**

A vízjogi létesítési engedélyezési eljárás ügyintézési határideje **45 nap**. Az ügyintézési határidő a kérelemnek az eljárásra hatáskörrel és illetékességgel rendelkező hatósághoz történő megérkezését követő napon kezdődik.

A vízügyi hatósági eljárásokban az eljárásba bevont szakhatóságok a megkeresést követő
**21 napon** belül adják meg állásfoglalásukat.

Ha jogszabály ezt nem zárja ki, az ügyintézési határidőbe nem számít be:

a) a hatásköri vagy illetékességi vita egyeztetésének, valamint az eljáró hatóság kijelölésének időtartama,

b) a jogsegélyeljárás időtartama, továbbá a 36. § (2) bekezdése alapján adatnak a nyilvántartásból történő beszerzéséhez szükséges idő,

c) a hiánypótlásra, illetve a tényállás tisztázásához szükséges adatok közlésére irányuló felhívástól az annak teljesítéséig terjedő idő,

d) a szakhatóság eljárásának időtartama,

e) az eljárás felfüggesztésének időtartama,

f) a 70. § (1) bekezdésében szabályozott eljárás időtartama,

g) a hatóság működését legalább egy teljes napra ellehetetlenítő üzemzavar vagy más elháríthatatlan esemény időtartama,

h) a kérelem, a döntés és egyéb irat fordításához szükséges idő,

i) a szakértői vélemény elkészítésének időtartama,

j) a hatósági megkeresés vagy a döntés postára adásának napjától annak kézbesítéséig terjedő időtartam, valamint a hirdetményi, továbbá a kézbesítési meghatalmazott és a kézbesítési ügygondnok útján történő közlés időtartama.

A közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) 71/A. § (1) bekezdése alapján a kérelemre indult eljárásban a hatóság a kérelem beérkezésétől számított nyolc napon belül [függő](https://www.opten.hu/optijus/lawtext/368?tkertip=4&tsearch=f%c3%bcgg%c5%91*&page_to=1" \l "ws5_0) hatályú döntést hoz.

A Ket. 71/A. § (2) bekezdés alapján a [függő](https://www.opten.hu/optijus/lawtext/368?tkertip=4&tsearch=f%c3%bcgg%c5%91*&page_to=1" \l "ws6_0) hatályú döntésben a hatóság rendelkezik arról, hogy

a) az eljárás lefolytatásáért fizetendő illetéknek vagy díjnak megfelelő összeget, ennek hiányában tízezer forintot a hatóság köteles a kérelmező ügyfél részére megfizetni;

b) a kérelmező ügyfél mentesül az eljárási költségek megfizetése alól.

A döntéshez akkor kapcsolódnak joghatások, ha a kérelem beérkezését követő két hónap elteltével a hatóság a hatósági ügy érdemében nem döntött és az eljárást nem szüntette meg. A hatóságnak a vízgazdálkodásról szóló 1995. évi LVII. törvény 33/B. § (2) bekezdés alapján függő hatályú döntésben nem kell rendelkezni a [kérelmezett](https://www.opten.hu/optijus/lawtext/1551?tkertip=4&tsearch=k%c3%a9relmezett*%20jog*&page_to=1" \l "ws59_1) [jog](https://www.opten.hu/optijus/lawtext/1551?tkertip=4&tsearch=k%c3%a9relmezett*%20jog*&page_to=1" \l "ws60_0) gyakorlásáról.

**Hiánypótlás**

Az eljáró hatóság a kérelem megérkezését követően haladéktalanul ellenőrzi, hogy a hatóságnak van-e joghatósága, hatásköre és illetékessége az ügy elbírálására, a kérelmező megfizette-e az eljárásért fizetendő igazgatási szolgáltatási díjat, továbbá, hogy a kérelem tartalmazza-e a jogszabályban előírt mellékleteket. Ha a kérelem nem felel meg a fent hivatkozott követelményeknek, az eljáró hatóság a kérelem beérkezésétől számított nyolc napon belül – megfelelő határidő megjelölése és a mulasztás jogkövetkezményeire történő figyelmeztetés mellett – hiánypótlásra hívja fel az ügyfelet. Hiánypótlási felhívás az eljárás során akkor is kibocsátható, ha a kérelem megfelelt a fent hivatkozott követelményeknek, de a tényállás tisztázása során felmerült új adatra tekintettel az szükséges.

**Eljárás irataiba való betekintés**

Az ügyfél az eljárás bármely szakaszában betekinthet az eljárás során keletkezett iratba. Ez a jog akkor is megilleti az ügyfelet, ha korábban nem vett részt az eljárásban.

Az iratbetekintési jog magában foglalja az irat lemásolásának, vagy abból kivonat készítésének jogát, illetve a másolat kérésének jogát. Ennek költségei az eljárási költség részét képezik.

Nem lehet betekinteni:

a) a döntés tervezetébe,

b) az olyan iratba, amelyből következtetés vonható le annak a személynek a kilétére, akire vonatkozóan a hatóság a természetes személyazonosító adatok és a lakcím zárt kezelését rendelte el,

c) felhasználói vagy megismerési engedély hiányában a minősített adatot tartalmazó iratba,

d) az egyéb védett adatot tartalmazó iratba, ha azt az érintett adat védelmét szabályozó törvény kizárja, vagy ha a védett adat megismerésének hiánya nem akadályozza az iratbetekintésre jogosult személyt törvényben biztosított jogai gyakorlásában.

**Szakhatóságok**

A vízjogi létesítési engedélyezési eljárásokban közreműködő szakhatóságokat a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről szóló 223/2014. (IX. 4.) Korm. rendelet 11. §-ai határozzák meg. A szakhatósági eljárásért külön jogszabály rendelkezése esetén igazgatási szolgáltatási díjat kell fizetni.

Ha az ügyfél az alapeljárás illetékével vagy díjával egyidejűleg nem vagy csak részben fizeti meg a szakhatósági eljárásért fizetendő illetéket vagy díjat, a hatóság haladéktalanul - valamennyi szakhatóság tekintetében - hiánypótlásra szólítja fel. A hatóság akkor keresi meg a szakhatóságot, ha az ügyfél a hiánypótlást teljesítette.

**A kérelem érdemi vizsgálata**

A vízjogi üzemeltetési engedélyezési eljárásban vizsgálni kell különösen:

a) a megszüntetés megfelel-e a vonatkozó műszaki és biztonsági, vízgazdálkodási és vízvédelmi, környezetvédelmi és természetvédelmi követelményeknek,

b) a vízilétesítmény elbontását, leszerelését, eltávolítását, eltömedékelését jogszabály vagy ingatlan-nyilvántartási feljegyzés nem tiltja-e,

c) a tervezett megszüntetési tevékenység nem veszélyezteti-e a csatlakozó vízilétesítmény vagy más építmény állapotát.

A megszüntetési engedély az abban meghatározott jogok gyakorlása és kötelezettségek teljesítése mellett feljogosít az engedélyben meghatározott vízilétesítmény teljes vagy részleges elbontására, leszerelésére, eltávolítására vagy eltömedékelésére.

A vízilétesítmény megszüntetése esetén a megszüntetéssel érintett területet rendezni kell. Amennyiben jogszabály rekultivációsterv-készítési kötelezettséget ír elő, a vízilétesítmény megszüntetését, valamint a terület rendezését a rekultivációs tervben foglaltakkal összhangban kell megvalósítani.

A vízilétesítmény megszüntetését a munkálatok befejezését követően a vízügyi hatóság felé be kell jelenteni. A vízügyi hatóság megvizsgálja, hogy a megszüntetés az erre vonatkozó engedélyben foglaltaknak megfelelően került-e végrehajtásra és a vizsgálat eredményétől függően intézkedik a vízilétesítmény és a kapcsolódó vízhasználat vízikönyvi nyilvántartásból való törléséről.

Ha a vízilétesítmény és a kapcsolódó vízhasználat megszüntetése az ingatlannyilvántartás módosításának szükségességét vonja maga után, a vízügyi hatóság hivatalból megkeresi az ingatlanügyi hatóságot.

**Fellebbezés**

A vízjogi létesítési engedélyezési eljárást érdemben lezáró döntés ellen, valamint az elsőfokú eljárás során hozott, közigazgatási hatósági eljárás és szolgáltatás általános szabályairól szóló 2004. évi CXL. törvény 98. § (3) bekezdésében meghatározott végzések ellen az ügyfél, illetve az eljárás egyéb résztvevője a döntés rá vonatkozó rendelkezése tekintetében fellebbezhet.

A fellebbezési jog nincs meghatározott jogcímhez kötve, fellebbezni bármely okból lehet, amelyre tekintettel az érintett a döntést sérelmesnek tartja, de a fellebbezést indokolni kell. A fellebbezést a döntés közlésétől számított 15 napon belül az első fokon eljáró hatóságnak kell benyújtani, a másodfokon eljáró, Belügyminisztérium Országos Katasztrófavédelmi Főigazgatóságnak címezve. A fellebbezés benyújtásával egyidejűleg a jogorvoslati eljárásért fizetendő díjat az elsőfokon eljáró hatóság a www.katasztrofavedelem.hu honlapján közzétett előirányzat-felhasználási számlaszámára kell megfizetni, illetve az illetéket a fellebbezésen illetékbélyeg formájában leróni vagy az elsőfokon eljáró hatóság www.katasztrofavedelem.hu honlapján közzétett előirányzat-felhasználási számlaszámára kell megfizetni. A jogorvoslati eljárásért fizetendő díj az elsőfokú eljárásért fizetendő díjtétel 50 %-a. Végzések elleni fellebbezés illetéke 3000 Ft.

Az eljáró hatóság által alapított vízvezetési, vízhasználati szolgalmi joggal terhelt ingatlan mindenkori tulajdonosa (használója) által a jogorvoslati eljárásért fizetendő díj ingatlanonként 5000 Ft.

Társadalmi szervezetek esetében, ha az engedélyezési eljárás nem a társadalmi szervezet kérelmére indul, a jogorvoslati eljárás díja az 1. melléklet I-V. pontjában meghatározott díjtétel 1%-a.

A jogorvoslati eljárásért befizetett díjat az első fokon eljáró hatóság a jogorvoslati kérelem, illetve az ügy összes iratainak a felterjesztésével egyidejűleg átutalja a másodfokon eljáró hatósághoz.